
A monetáris aggregátumok, a bűncselekmények, valamint a Korrupció Érzékelési Index kapcsolata Magyarországon 2009 és 2012 között

Egy gazdaságban a hatalom, a pénz és az érdekek találkozása gyakorta visszaéléshez vezet, ahogy a történelem során rengeteg esetben találkozhattunk ezzel a jelenséggel, kezdve az ókori Egyiptomtól, a Monarchia mindennapjain és Nixon elnök lemondásán át, egészen napjainkig.
Számtalan tanulmány foglalkozik az elkövetők indítékainak felderítésével, de felmerül a kérdés, hogy a mai túlszabályozott világunkban a szociológiai, társadalmi és emberi tényezőkön túl, befolyásolja-e az adott gazdaság teljesítménye, monetáris politikája az elkövetett jogsértések számát, összetételét? Hatással lehet-e a gazdaságban lévő készpénz és számlapénz mennyisége a gazdasági és vagyon elleni bűncselekmények számára? Illetve az adott gazdaság irányításával megbízott köztisztviselők feltárt visszaélési és az elkövetett bűncselekménye száma mutat-e összefüggést?
A pályamunka első fejezetében a témába való bevezetésen túl a pénz definiálása, értelmezése és teremtésének megismerése mellett szerepet kapnak az elemzés során használt monetáris aggregátumok és bűncselekmény-kategóriák, valamint bemutatom a korrupció jelenlegi helyzetét Magyarországon.
A továbbiakban az ország általános gazdasági jellemzésén túlmenően a gazdasági válság hatásának érzékeltetése, a monetáris politika mélyebb ismertetése következik, amelyet korrelációvizsgálat és az általam képzett mutatószámok alapján készített elemzés követ. Ennek keretében a monetáris aggregátumok, a gazdasági és vagyon elleni bűncselekmények, illetve a Korrupció Érzékelési Index (CPI) közötti kapcsolatot vizsgálom, majd a pénzmennyiség kategóriák reagálási fokát tanulmányozom, ezt követően az elemzést a GDP és a CPI vonatkozásában is elvégzem.
Érdekes lehet, hogy a gazdaságban tágan értelmezett pénzmennyiség és a gazdasági bűncselekmények száma között kifejezetten szoros kapcsolat állapítható meg, míg ez inkább a forgalomban lévő készpénz mennyisége és a vagyon elleni bűncselekmények tekintetében volt várható, ahol azonban igen csekély a korreláció. Ez a tendencia, azaz az előzetesen, logikai alapon várható kimenetelek és a valós eredmények közötti ellentét végigkíséri az elemzést.
A pályamunkát a vizsgálatok alapján levont következtetések zárják, melyek a korábbiakban megfogalmazott kérdésekre is választ adnak.



